Birdlife Malta qed toġġezzjona bil-qawwa għal proposta tal-Gvern biex tingħata amnestija dwar għasafar protetti ibbalzmati. Ftit minuti qabel laqgħa tal-Kumitat Ornis li fiha kellu jittieħed vot fuq emendi fir-regolamenti dwar il-ħarsien tal-għasarafar, id-direttur ta’ Birdlife Malta, Steve Micklewright, qal li din l-amnestija kienet ingħatat fl-2003 u fl-2008 meta ġew irreġistrati 200,000 għasfur. Qal li minflok li jingħataw multa ta’ €5,000, dawk li qatlu l-għasafar protetti se jingħataw amnestija bi ħlas €500 u €50 oħra għal kull għasfur u jkunu jistgħu jżommu dawn l-għasafar protetti bbalzmati. Steve Micklewright qal li l-Gvern kien wiegħed tolleranza żero ma’ min joqtlu l-għasafar protetti. Qal iżda li b’deċiżjonijiet bħal dawn il-Gvern qed iżid il-qtil tal-għasafar protetti.